**3- тақырып. Екі жақталық қағидасы және баланстық теңдік**

**Лекция мақсаты:** Екі жақталық қағидасы және баланстық теңдікті теориялық тұрғыда жете түсіндіріп, практикада қолдану әдістерін үйрете білу.

**Лекцияның жоспары:**

1. Бухгалтерлік баланс, оның мәні мен ерекшеліктері
2. Бухгалтерлік баланстың құрылымы және оның баптарының мазмұны
3. Шаруашылық операцияларының түрлері және олардың балансқа әсері

**Лекция мазмұны:**

**Бухгалтерлік баланс, оның мәні мен ерекшеліктері**

* 1. Бухгалтерлік баланс жекеленген шоттар қалдығынан туындайды. Баланс қорытынды есеп жасаудың ең негізгі үлгісі болып табылады.

Пайдаланушылар үшін кәсіпорынның қаржы жағдайын белгілі бір мерзімге қарай жинақтап көрсетуді баланс деп атаймыз. Бұл анықтамада: баланс үлгісі, пайдаланушылардың мүддесі, сыртқы сипаты, белгілі бір мерзім, қаржы жағдайы кәсіпорын сияқты элементтер қатысады.

«Баланс» - латын сөзі, аударғанда екі табақты таразы немесе тепе-тең деген ұғымды білдіреді.

Үлгі – пайдаланушылардың талабына сай кәсіпорынның активті қаражаттары мен меншікті капитал және міндеттемелерінің жағдайы мен бұлардың қозғалысын жинақтап көрсетуші құжат. Баланстық үлгі қорытынды есеп жасау қажеттілігінен туындаған. Бұл үлгіге жазылған жазулар баланстың маңызын көрсетеді. Бухгалтерлік баланс екі бөлімнен тұрады:

* актив;
* пассивтер.
* **Актив** деп баланстың өндіріс процесінде шаруашылық қаражаттарының атқаратын міндеттеріне қарай олардың орналысуы мен пайдаланылуы бойынша топтастырылған бөлігін айтады.

**Пассивтер** деп шаруашылық қаржыларының қорлану көздерінің құрамы, мақсаты, міндетті, капиталы орналысуы бойынша топтастырылған бөлігін айтады.

Баланс активтері мен пассивтерінің жекеленген көрсеткіштері *баптар* деп аталады.

**Активтің баптары** – щаруашылық мүліктері мен қаржысының жекеленген түрлерінің жәй-күйін бейнелейді, **пассивтің баптары** –капитал мен міндеттемелерінің көздерін бейнелейді.

ХҚЕС бойынша баланстың бірыңғай үлгісі бекілген және олар **актив** бойынша екі бөлімнен, **пассив**  бойынша үш бөлімнен тұрады.

Активтер: *ұзақ мерзімді активтер; қысқа мерзімді активтер*.

Пассивтер: *капитал*; *ұзақ мерзімді міндеттемелер;* *қысқа мерзімді міндеттемелер* бөлімдерден тұрады

Бухгалтерлік баланстың аса айрықша ерекшелігі, олардың активі мен міндеттемелерінің бірдей сомаға тең болуы. Бұл теңдіктің ерекшелігі баланстағы қаражаттардың көлемі мұның активі мен міндеттемесінде бірдей сомаға /теңгеге/ бір мерзімге көрсетіледі. Бірақта активі мен міндеттемелер теңдігі екі мағынаны бейнелеп топтастырылады.

Мысалға, кәсіпорынның шаруашылық мүліктерінің /қорларының/ жалпы құны -500000 теңге болса, бұл мүліктер жекеленген баптарда: НҚ -400000 теңге, материалдар – 40000 теңге, есеп айырысу шоты – 30000 теңге, дайын өнімдер – 20000 теңге, басқа активтер – 10000 теңгеден тұрады. Бұл мүліктің көздеріне: жарғылық капитал – 350000 теңге, банк несиесі – 100000 теңге, жабдықтаушылар және мердігерлермен есеп айырысу – 35000 теңге, басқа да қарыздар – 15000 теңге, олардың нәтижелері – 500000 теңгеге тең болып, екі жақта бірдей жазылады. Осы көрсеткіштерді пайдалана отырып, төмендегідей баланс құрастырамыз:

Баланс

2018 жылдың 1қаңтар айына

/кәсіпорын мен мекеменің аталуы/

өлшем бірлігі мың.тенгемен

|  |  |  |  |
| --- | --- | --- | --- |
| Актив | Сомасы | Пассив | Сомасы |
| 1 | 2 | 3 | 4 |
| Ұзақ мерзімді активтер: |  | Капитал |  |
| Негізгі құралдар /қалдық құны/ | 400,0 | Жарғылық капитал | 350,0 |
| **жиыны** | **400,0** | **жиыны** | **350,0** |
| материалдар | 40,0 | Ұзақ мерзімді несие |  |
| Дайын өнімдер | 20,0 | Банк несиесі | 100,0 |
| Есеп айырысу шоты | 30,0 | Жабдықтаушылармен есеп айырысу | 35,0 |
| Басқа берешектер | 10,0 | Басқа қарыздар | 15,0 |
| **жиыны** | 100,0 | **жиыны** | 150,0 |
| **Барлығы** | 500,0 | **Барлығы** | 500,0 |

**Бухгалтерлік баланстың құрылымы және оның баптарының мазмұны**

Жасалынатын мерзіміне қарай бухгалтерлік баланс үшке бөлінеді: кіріспе баланс, аралық /ағымдағы/ баланс, жойылуға байланысты баланс.

*Кіріспе баланс*. Кәсіпорындар т.б. заңды тұлғалардың жарғысы тіркегеннен соң, меншік иелерінің салған қаражатын басқа да қаржы салымшыларының, несиелендірушілердің қаражаттарын кіріске алып, жарғылық қор мен активтерді қалыптастырудан басталады.

*Аралық /ағымдағы/ баланс*. Белгілі бір тапсырмаға байланысты, айдың, күннің, тоқсанның басына қарай жасалынады.

*Жойылуға байланысты баланс.* Кәсіпорын өз қызметін тоқтатар кезде, арнайы комиссияның қатысуымен жою балансын жасалайды. Жою балансы екі кезеңнен тұрады. Бірінші кезең кәсіпорынның жабылуына байланысты жасалса, екінші кезеңде кәсіпорынның жойылғандығының қорытындысын бағалау үшін жасалынады.

Заңды тұлға болып танылған кәсіпорындардың барлығы да бухгалтерлік баланс жасауға міндетті.

**Шаруашылық операцияларының түрлері және олардың балансқа әсері**

Шаруашылық операцияларының мазмұны мен көрсеткіштері кәсіпорынның активті қаражаттары және меншікті капитал мен міндеттемелердің қалыптасуы мен қозғалысына тікелей әсер етеді. Яғни баланстың активі мен пассивінде жазылған сомалар өзгеріске түседі. Шаруашылық операцияларының әсерімен болатын баланс өзгерістері төрт түрге бөлінеді:

**Бірінші түрі**: шаруашылық операциялары бухгалтерлік баланстың тек қана актив бөліміне әсер етеді. Бұл жағдайда актив бөліміндегі бір бап қандай да бір сомаға азайса, екінші бап тура сол сомаға артып отырады.Ал активтің жалпы сомасы мен баланстың сомасы ешқандай өзгермейді.

Мысалы, банктегі есеп айырысу шотынан кассаға 100000 теңге алынды, осыған байланысты есеп айрысу шоты бабындағы 100000 теңге азаяды, касса бабының сомасы 100000 теңгеге артады. Баланстың активі мен пассиві арасындағы теңдік өзгермейді.

**Екінші түрі**: шаруашылық операциялары бухгалтерлік баланстың тек қана пассив бөліміне әсер етеді. Бұл жағдайда пассив бөліміндегі бір бап қандай да бір сомаға азайса, екінші бап тура сол сомаға артып отырады. Ал пассивтің жалпы сомасы мен баланстың сомасы ешқандай өзгермейді.

Мысалы, жабдықтаушыға қысқа мерзімді банк несиесі есебінен 800000 теңге ақша аударылды, осыған байланысты жабдықтаушымен есеп айырысу бабындағы сома 800000 теңгеге азайып, ал банк несиесі бабындағы сома 800000 теңгеге артады. Баланстың активі мен пассиві арасындағы теңдік өзгермейді.

**Үшінші түрі:** Актив пен пассив құрамында болады. Яғни бұл жағдайда операция әсерінен баланстың актив бөліміндегі бір баптың сомасы қандайда сомаға көбейсе, пассив бөліміндегі бір баптың сомасы осындай сомаға артады.

Мысалы, жабдықтаушыдан кәсіпорынға 380000 теңгенің материалы келіп түсті. Яғни кәсіпорынның материалдарының артуына байланысты жабдықтаушыға қарызы да көбейеді. Сонымен қатар, 380000 теңгеге баланстың сомасы да өсті.

**Төртінші түрі:** Актив пен пассив құрамында болады. Яғни бұл жағдайда операция әсерінен баланстың актив бөліміндегі бір баптың сомасы қандайда сомаға азайса, пассив бөліміндегі бір баптың сомасы осындай сомаға азаяды.

Мысалыға, кәсіпорынның есеп айырысу шотынан бюджетке қосылған құнға салынатын салық үшін 50000 теңге борышы төленді, осыған байланысты есеп айырысу шотындағы ақшалары және бюджетпен есеп айырысу /қосылған құнға салынатын салық үшін қарыз/ деп аталатын баптарының сомалары бір уақытта 50000 теңгеге азаяды. Сонымен қатар, баланстың сомасы да 50000 теңгеге кемиді.

Нәтижесінде мынадай қорытынды шығаруға болады: әрбір шаруашылық операциясы баланста екі жақты және тең шамада көрініс табады, мұның өзі шаруашылық НҚ ауыспалы айналымның ерекшеліктеріне және шаруашылықтың НҚ-дарының көздеріндегі өзгерістерге не бір мезгілде НҚ-да, көздерінде де болатын екі жақтық өзгерістерге байланысты туады; операция бір мезгілде НҚ және оның көздерін өзгертсе баланстың активі мен пассивінің қорытындысы да өзгереді; кез келген шаруашылық операциясының нәтижесінде баланс активі мен пассивінің қорытындыларының теңдігі сақталады.

**Әдебиеттер:**

1. Қазақстан Республикасының «Бухгалтерлік есеп және қаржылық есептілік туралы» Заңы, 28.02. 2007ж. №234 – ІІІ (13.05.2020ж. берілген [өзгерістер мен толықтырулармен](http://online.zakon.kz/Document/?link_id=1000368179" \t "_parent" \o "АНЫЌТАМА АУДИТОРЛЫЌ ЌЫЗМЕТ ТУРАЛЫ ЌР 1998 Ж. 20 ЌАРАШАДАЃЫ № 304-I ЗАЊЫ))

2.Бухгалтерлік есеп: оқу құралы/[Б.Б.Сұлтанова, М.Б.Байдаулетов, А.З.Арыстамбаева және т.б.]; әл-Фараби атын. ҚазҰУ. - Алматы : Қазақ ун-ті, 2017. - 215 б.

3. Бухгалтерлік есеп негіздері және қағидалары бойынша есептер: оқу құралы /С.С.Қожабеков, М.Ж.Есенова; ред.Г.М.Алдыкеева; ҚР БҒМ; М.Х.Дулати атын. ТарМУ. - Тараз: Тараз ун-ті, 2015. - 223 б.

4. Бухгалтерлік есеп негіздері және қағидалары бойынша есептер: оқу құралы / С. С. Қожабеков, М. Ж. Есенова ; [ред. Г. М. Алдыкеева] ; ҚР Білім және ғылым м-гі, М. Х. Дулати атын. ТарМУ. - Тараз : Тараз ун-ті, 2015. - 223 б.